নির্বাচনে সব দলের অংশ না নেওয়া দুঃখজনক: অস্ট্রেলিয়া
দ্বাদশ জাতীয় সংসদ নির্বাচনে সব দল ও অংশীজনদের অংশ না নেওয়ার বিষয়টিকে দুঃখজনক হিসেবে অভিহিত করেছে অস্ট্রেলিয়া।
অস্ট্রেলিয়ার ডিপার্টমেন্ট অব ফরেন অ্যাফেয়ার্স অ্যান্ড ট্রেড আজ বুধবার এক বিবৃতিতে বলেছে, 'নির্বাচনে লাখ লাখ বাংলাদেশি ভোটার তাদের ভোটাধিকার প্রয়োগ করার বিষয়টিকে আমরা স্বাগত জানাচ্ছি। কিন্তু দুঃখজনক যে নির্বাচন এমন একটি পরিবেশে অনুষ্ঠিত হয়েছে যেখানে সব অংশীজনরা অর্থবহ ও উল্লেখযোগ্যভাবে অংশ নিতে পারেনি।'
বিবৃতিতে আরও বলা হয়, বাংলাদেশের দীর্ঘদিনের বন্ধু হিসেবে অস্ট্রেলিয়া নির্বাচনকে কেন্দ্র করে সংঘটিত সহিংসতা ও বিরোধী রাজনৈতিক দলের সদস্যদের গ্রেপ্তারে উদ্বিগ্ন। অবাধ ও সুষ্ঠু নির্বাচনের গুরুত্ব অস্ট্রেলিয়া ধারাবাহিকভাবে বাংলাদেশের কাছে তুলে ধরেছে।'
বিবৃতিতে অস্ট্রেলিয়া সরকার বাংলাদেশে মানবাধিকার সুরক্ষা, আইনের শাসন ও উন্নয়নের ধারাবাহিকতা রক্ষায় দেশের গণতান্ত্রিক প্রতিষ্ঠানগুলো শক্তিশালী করার বিষয়টিকে অগ্রাধিকার দেওয়ার আহ্বান জানিয়েছে।
এতে বলা হয়েছে, 'একটি উন্মুক্ত, স্থিতিশীল, সমৃদ্ধ ও অন্তর্ভুক্তিমূলক অঞ্চলের জন্য আমাদের অভিন্ন লক্ষ্য অর্জনে ঘনিষ্ঠ অংশীদার হিসেবে অস্ট্রেলিয়া বাংলাদেশের সঙ্গে কাজ করতে প্রতিশ্রুতিবদ্ধ।'

দ্বাদশ জাতীয় সংসদ নির্বাচনে সব দল ও অংশীজনদের অংশ না নেওয়ার বিষয়টিকে দুঃখজনক হিসেবে অভিহিত করেছে অস্ট্রেলিয়া।